L-awtoritajiet edukattivi issa għandhom linji gwida ġodda dwar kif jittrattaw każijiet ta’ studenti fl-iskejjel li ikunu qed jiġu fastidjati u intimidati b’imġieba ta’ ‘bullying’. Tnediet il-politika dwar il-‘bullying’ fl-iskejjel li kienet ilha ma tiġi aġġornata 15-il sena. Id-dokument tal-Ministeru tal-Edukazzjoni msejjes fuq it-tema tar-rispett lejn kulħadd jiddefinixxi x’inhu ‘bullying’ u jispjega kif il-problema tista’ tkun indirizzata anki f’każi ta’ bulling fuq mezzi tal-media soċjali. Jirriżulta li s-sena li għaddiet biss l-awtoritajiet edukattivi kienu mgħarrfa b’ 254 każ ta’ ‘bullying’ fl-iskejjel tal-gvern, tal-privat u tal-knisja. Sandra Cortis mill-Ministeru tal-Edukazzjoni spjegat li l-‘bullying’ huwa differenti minn imġieba mhux xierqa u li dan kien il-bażi tat-tluq għat-tfassil tal-‘policy’. Is-Sinjura Cortis qalet li l-‘guidance teachers’ fl-iskejjel qed jitħarrġu dwar kif jindirizzaw is-suġġett u diġa qed jopera ċentru b’tim ta’ seba’ uffiċjali speċjalizzati biex jagħtu l-għajnuna. Proċeduri ġodda stipulati fil-‘policy’ huma li l-istudenti nfushom għandhom jingħataw iċ-ċans li jieħdu ir-responsabbiltà ta’ għemilhom u li jbiddlu l-imġieba tagħhom. Il-policy tesiġi wkoll li l-ġenituri tal-vittmi għandhom ikunu mgħarrfa dwar dak li jkun qed iseħħ u li jkun hemm koordinament bejn entitajiet biex jinstabu soluzzjonijiet effettivi. Il-Ministru tal-Edukazzjoni Evarist Bartolo qal li l-problema tal-‘bullying’ trid tkun ttrattata wkoll lil hinn mill-klassijiet b’enfasi fuq it-tisħiħ tar-rispett lejn id-diversità.